Henry, par la grâce de Dieu, roy de France, scavoir faisons à touz présens et advenir salut. Nous avons receu l’humble supplication de noz chers et bien amez les manans et habitans du Bourg de la ville de Chastillon sur Seyne, es frontières de notre duché de Bourgogne, contenant que par noz prédécesseurs leur ont esté donnez et concedez plusieurs privileges desquels ils auroient toujours depuis joy et usé paisiblement, comme ils font encore de présent; touttefoys au moyen du décès advenu à feu de bonne mémoire le roy dernier déceddé, nostre très honoré seigneur et père que Dieu absolve, et que depuis icellui à notre advenement à la coronne lesdits supplians n’ont de nous obtenu confirmation d’iceux, ils douttent à l’advenir estre empeschez à la jouissance desdiz privileges, s’ils n’avoient sur ce noz lettres nécessaires, lesquelles ils nous auroient fait très humblement supplier et requérir leur vouloir octroyer. Pour ce est il que nous inclinant libérallement à la supplication et requeste desdits supplians, voulant iceulx estre entretenuz en leurs dits previleges, à iceulx pour ces causes et autres bonnes considéracions à ce nous mouvans: tous et chascuns les dicts previleges, leur avons de notre certaine science, plaine puissance et auctorité royal continuez et confirmez, continuons et confirmons par ces présentes, pour d’iceulx et desquels ilz feront apparoir quant besoing sera, joïr et user par lesdicts supplians et leurs dicts successeurs à perpetuité tant et si avant et par la forme et manière qu’ils en ont cy devant dheuement et justement joy et usé et joissent encore de présent; aulx charges et conditions contenues es lettres desdicts previleges et vérifications d’icelles. Si donnons en mandement par ces dites présentes au bailly de la Montaigne à son lieutenant à Chastillon sur Seyne et à touz nos justiciers et officiers ou leurs lieutenans présens et advenir et à chascun d’eulx si comme à luy appartiendra, que de noz présens continuation et confirmation, ils fassent, seuffrent et laissent lesdicts supplians et leurs successeurs à perpetuité joïr et user desdicts privilleges sans en ce leur faire mettre ou donner ne souffrir estre faict, mis ou donné, ores ne pour le temps advenir, aulcun trouble, destourbier ou empeschement au contraire, et lequel se faict, mis ou donné leur avoit esté ou estoit, ostent et mectent ou facent oster et mectre incontinent et sans délay à pleine et entière délivrance et au premier estat et deu. Car tel est nostre plaisir. Et afin que ce soit chose ferme et estable à touz jours, nous avons faict mectre nostre scel à cesdites présentes, sauf en aultres choses notre droict et l’aultruy en toutes. Donné à Bloys au mois de décembre l’an de grâce mil cinq cens cinquante et de notre regne le quatriesme. § Par le Roy, MAHIEU.